„Drugačiji“ Banjalučanin u pohodu na tron u elektronskoj muzici | Balkan Diskurs
Neda Vukadin
1. jula, 2022.
Luka Ćurguz, 24-godišnji Banjalučanin, tjelesno oštećenje s kojim se rodio ne može da nazove svojom prednošću, ali smatra da ga čini posebnim i prepoznatljivim u ostvarivanju zavidnih sportskih rezultata i muzičkoj karijeri, gdje učestalo niže uspjehe, a preko koje želi rodnu Banjaluku i našu državu da stavi na mapu elektronske muzike.
Rođen je bez lijeve podlaktice, što njegovu ruku čini kraćom za pola dužine od druge. Nije istraživao niti zapitkivao doktore o svom tjelesnom oštećenju a njegovo odrastanje nije se razlikovalo od drugih vršnjaka kada s ove tačke sagleda sve aspekte.
„Za moje stanje sigurno postoji konkretan medicinski naziv, ali nikada nisam o tome želio da istražujem detaljnije. Nikada nisam o tome razmišljao tako, pa nisam ni zapitkivao doktore. Moji roditelji su u toku cijele majčine trudnoće znali samo da je u pitanju muški pol djeteta. Od mog rođenja kreće prava priča“, kazao je Ćurguz.
U razgovoru za Balkan Diskurs, pojašnjava da je uvijek bio u korak s vršnjacima, bilo to u sportu, penjanju na drveće ili nekim drugim igrama. Kroz život i cijelo odrastanje pokušavao je da ostvari nešto pozitivno bez obzira na situaciju ili negativne faktore. „Na moju sreću, svaki put bude baš onako kako ja želim“, istaknuo je Ćurguz.
Za vrijeme ranog perioda njegovog života, objasnio je da on čak nije bio svjestan da je drugačiji, osim, kada pogleda u druge ali ni to mu nije pretjerano značilo jer se uvijek trudio da bude uz svoje vršnjake u smislu djela, a dešavalo se da dosta puta bude i bolji od njih.
„Dok nisam postao skroz svjestan svoje situacije, kad god me pitao neko ’Šta ti se desilo s rukom?’, moj odgovor je uvijek bio ’Rodio sam se tako, ali ne brini se, narašće’. I evo, nakon toliko godina, to se još nije desilo, ali ja sam ponosan što je tako i iskreno, da opet mogu da biram, baš bih duboko morao da razmislim da li bih izabrao da imam ‘obje ruke’“, kazao je šaljivo Ćurguz.
U životu se, na sreću, nije susretao s lošim ljudima te je tako izbjegao i takve situacije, a kroz vrijeme se kretao u različitim sredinama i konstantno sklapao nova prijateljstva, kako u školi, tako kroz sport ili muziku. „Svi ti ljudi nekako nisu ni osjetili taj moj nedostatak, što mi i dosta njih nekad kaže. Jednostavno zaborave da sam drugačiji baš zbog činjenice da sam jako snalažljiv i spretan“, pojašnjava Ćurguz.
Djetinjstvo mu je krasilo mnoštvo sportskih uspjeha i dječijeg smijeha, a danas, ovaj mladić može da se pohvali zavidnom muzičkom karijerom na bh. elektronskoj sceni, gdje je u posljednjih nekoliko godina ozbiljno izgradio svoje umjetničko ime, nastupajući i na najvećim evropskim scenama. Cilj mu je postaviti našu državu i rodnu Banjaluku na mapu elektronske muzike.
„Kroz sport mislim da sam izgradio svoj karakter i smatram da sam zbog toga danas ovakva ličnost. Trenirao sam fudbal, košarku i badminton i u svim sportovima sam bio jako dominantan, bez obzira na moje stanje. Košarka će mi zauvijek ostati najveća ljubav, pa o tome uvijek rado i detaljnije pričam“, naglasio je Luka, dodavši da je sve zapravo počelo na školskom terenu kada je zajedno sa svojim prijateljima uplovio u sportske vode, a vrlo brzo je počeo da parira i onima koji se ozbiljnije bave sportom.
Kada je vidio da može s njima da igra i ravnomjerno se takmiči, odlučio je da trenira košarku i na prvom zvaničnom turniru postigao je 22 poena i bio proglašen za najboljeg igrača.
„Mislim da je to bila moja prekretnica i tada sam shvatio da za mene nema granica, da je bitna samo želja i upornost da dođeš do nečega što želiš najviše na svijetu, i da će ti sve doći ako radiš za to svim srcem“, objasnio je Ćurguz.
Najbolje stvari u životu se dese slučajno, potvrdio je Luka, a upravo tako je i krenulo njegovo muzičko putovanje. Kako je kazao, muzika je neprestano bila tu kroz cijeli njegov život, ali nikada nije ni mogao zamisliti da će to postati njegov životni poziv. Zapravo, sve je počelo kada se prijavio na takmičenje za „Garden Of Dreams“ festival u Sarajevu, gdje je svojim stvaralaštvom uspio da obezbijedi željeno mjesto.
To mu je bila pokretačka snaga i rekao je sebi: „Okej, ti to možeš, idemo pokušati!“.
Ovog ljeta nastupat će na ’Exit’ festivalu, jednom od najboljih evropskih festivala i to ga posebno raduje. „Pored toga, i ove godine se vraćam Sarajevu i pomenutom festivalu, tu je i ’Fresh Wave’ festival u Banjaluci, ’NOX’ festival u Šibeniku, kao i mnoštvo nastupa po najboljim regionalnim klubovima, uz još dosta festivala“, pojasnio je Ćurguz.
Najveću podršku ima od svoje porodice i prijatelja, a želio je da naglasi da ne može da kaže da je njegovo tjelesno oštećenje njegova prednost, ali siguran je da ga čini posebnim i nezaboravnim, te zapravo, najveća prednost koju posjeduje u cijeloj ovoj priči i jeste ta prepoznatljivost.
„Volim to što sam unikatan, to je moj potpis i to me čini onim što ja jesam danas. Podrška države je uvijek bila tu, ali u nekom finansijskom smislu, ne znam koliko se pažnje daje takvoj djeci s obzirom na njihov, možda otežan život. Definitivno smatram da se treba obratiti pažnja na takve osobe jer nikada ne znate koliko je neko sposoban za život dok ne ispitate sami sebe za šta ste vi sve sposobni“, zaključio je Ćurguz.